b'\n_START_ARTICLE_\nChasmanthe\n_START_SECTION_\nDescripci\xc3\xb3\n_START_PARAGRAPH_\nEs tracta d\'herbes perennes de fins a 140 cm d\'al\xc3\xa7ada, amb fullatge decidu, que creixen a partir de corms. Les fulles s\xc3\xb3n ensiformes, d\xc3\xadstiques, alternes, amb nervadura paral\xc2\xb7lela i de marge sencer. Presenten acolorides infloresc\xc3\xa8ncies en espigues d\xc3\xadstiques. Les flors s\xc3\xb3n hermafrodites, zigomorfes, s\xc3\xa8ssils i es disposen a la infloresc\xc3\xa8ncia protegides per dues curtes espates. El perigoni \xc3\xa9s cil\xc3\xadndric, corbat, amb el t\xc3\xa8pal superior est\xc3\xa8s seguint la curvatura del tub perigonial, els 5 restants s\xc3\xb3n molt m\xc3\xa9s breus i estesos. Presenta 3 estams disposats al llarg del t\xc3\xa8pal superior. L\'ovari \xc3\xa9s \xc3\xadnfer i l\'estil \xc3\xa9s tripartit. Les flors s\xc3\xb3n de colors brillants, des del groc, ataronjat fins al vermell escarlata. Es conrea a diverses parts del m\xc3\xb3n com a ornamental. El fruit \xc3\xa9s una c\xc3\xa0psula dehiscent. Floreixen a l\'estiu.\n_START_SECTION_\nCultiu\n_START_PARAGRAPH_\nChasmanthe es propaga f\xc3\xa0cilment per corms i per llavors. Algunes esp\xc3\xa8cies s\xc3\xb3n molt invasores i aconsegueixen naturalitzar-se.\n_START_SECTION_\nTaxonomia\n_START_PARAGRAPH_\nEl g\xc3\xa8nere va ser descrit per Nicholas Edward Brown i publicat al Transactions of the Royal Society of South Africa 20(3): 272\xe2\x80\x93274. 1932.\n_START_SECTION_\nEtimologia\n_START_PARAGRAPH_\nChasmanthe: nom gen\xc3\xa8ric que deriva  del grec, chasme = "obert, partit" i anthos = "flor", fent al\xc2\xb7lusi\xc3\xb3 als t\xc3\xa8pals incisos o partits caracter\xc3\xadstics d\'aquestes esp\xc3\xa8cies.'